Un bărbat în vârstă de 70 de ani a fost găsit decedat în această dimineață după ce a căzut de la etajul 7 al unui bloc situat pe strada Poetului, în Vlaicu. Septuagenarul a căzut pe acoperișul unei clădiri lipite de bloc. În urma apelului primit la 112, care anunța tragedia, la fața locului s-a deplasat, inițial, un echipaj medical din cadrul Serviciului de Ambulanță Județean Arad, care a constatat decesul bărbatului. Ulterior au sosit și echipajele ISU Arad care au coborât trupul neînsuflețit al septuagenarului de pe acoperișul clădirii pe care căzuse, scrie specialarad.ro.
"Pompierii militari ai Detașamentului Arad au intervenit în această dimineață, în jurul orei 07:00 pentru salvarea unei persoane căzute de la etajul 7 al unui bloc de locuințe din municipiul Arad, strada Poetului. La sosirea echipajelor operative, persoana, un bărbat în vârstă de aproximativ 70 de ani, nu prezenta semne vitale, iar decesul a fost declarat de către medicul echipajului SAJ. Forțe alocate: o autospecială de intervenție și o autospecială de intervenție și salvare de la înălțimi. Cazul a rămas în atenția organelor abilitate pentru cercetări ulterioare", au transmis reprezentanții ISU Arad.